আধুনিক কালে ইরানে ইমাম খোমেনীও রাষ্ট্রবিপ্লবের লক্ষ্যে একতা এবং একতা গড়ার লক্ষ্যে বুদ্ধিবৃত্তিক জাগরণের পথ ধরেছিলেন। তিনি মানুষের মনে অঙ্গিকার বাড়িয়েছিলেন, এবং সেটি একটি পরিপূর্ণ রাষ্ট্রবিপ্লবের পক্ষে। জনগণের সে অটুট অঙ্গিকারের ফলেই লাগাতর ৮ বছর যুদ্ধ এবং পাশ্চাত্য দেশগুলীর লাগাতর অর্থনৈতিক বয়কটের পরও তিনি বিপ্লব টিকিয়ে রাখতে পেরেছিলেন। সাতচল্লিশের পূর্বে উপমহাদেশের মুসলমানদের একতার কাজে যেটি কাজ করেছিল সেটিই ছিল এক বিশাল বুদ্ধিবৃত্তিক জাগরণ। সে কাজে গুরুত্বপূর্ণ কাজ করেছিল আল্লামা ইকবাল, মাওলানা মোহাম্মদ আলী, আবুল কালাম আযাদ, কবি হালী, আকরম খাঁর মত বহু বু্দ্ধিজীবী। মুসলমানদের ঐক্য পালবাঁধা ভেড়ার ঐক্য নয়, কোন দলের সদস্যভূক্তির ঐক্যও নয়। বরং সেটি একটি মহৎ লক্ষ্যে অসংখ্য জাগ্রত আত্মার অটুট অঙ্গিকার। সেটি হলো ঈমানের এক প্রবল অভিব্যক্তি এবং সেটি ঘটে বুদ্ধিবৃত্তিক জাগরণের ফলে। উপমহাদেশের যে বিপুল সংখ্যাগরিষ্ঠ মুসলমান ১৯৪৭ য়ে পাকিস্তান প্রতিষ্ঠা করেছিল তাদের ক’জন মুসলিম লীগের নেতা বা কর্মী ছিলেন? তারা তো ছিল হাতে গুনা। সেদিন লক্ষ লক্ষ শিয়া-সূন্নী, দেওবন্দি-বেরেলভী, বাঙ্গালী-বিহারী, পাঠান-পাঞ্জাবী এবং সিন্ধি ও বেলুচ একতাবদ্ধ হয়েছিল মূলতঃ অন্তরের টানে, দলের টানে নয়। সেদিন ইসলামের পক্ষে মুসলমানদের মনের ভূবনে প্লাবন এসেছিল। আর সে প্লাবন মুসলমানদের জমা করেছিল এক মোহনাতে। আজও একতা গড়ার এছাড়া ভিন্ন পথ নাই।